**Завршена Јавна расправа за две Нацрт-Упатства и еден Нацрт-Правилник за измена и дополнување на Правилник**

Од 14 до 27 мај, согласно Уредбата со законска сила за измена и дополнување на Уредбата со законска сила за примена на Законот за аудио и аудиовизуелни медиумски услуги во време на вонредна состојба, Агенцијата спроведе Јавна расправа за три подзаконски акти:

* Нацрт–Упатство за начинот на регистрација и бришење на законски застапник на радиодифузер од друга држава во регистарот на законски застапници на радиодифузери од други држави кои се реемитуваат на територијата на Р.С. Македонија, со прилог Образец;
* Нацрт–Упатство за постапката за утврдување на одговорноста за сторена повреда или прекршување при реемитување на програмски сервиси на радиодифузери од друга држава; и
* Нацрт–Правилник за изменување и дополнување на Правилникот за содржината и формата на пријавата за евидентирање во регистарот на оператори кои реемитуваат програмски пакети и на потврдата за регистрација на програмски пакети/сервиси бр.01-5775/1 од 21.11.2014 година, со четири прилози кон Нацрт-Правилникот.

Агенцијата ги повика сите заинтересирани страни да учествуваат во Јавната расправа по Нацрт-документите и своите мислења и предлози во писмена форма да ги достават по електронски пат на contact@avmu.mk. Мислењата и забелешките кои стигнаа до Агенцијата се објавени на веб страницата [www.avmu.mk](http://www.avmu.mk).

**Мај, 2020г. Бр.5**

**Новинарство без страв и наклонетост – Тема на Cветскиот ден на медиумите**

Секоја година на 3 мај се слават фундаменталните принципи и независноста на медиумите, се оценува нивната слобода и се оддава почит на новинарите кои ги загубиле своите животи при вршење на професионалните обврски. Воедно, овој ден служи и како потсетник за улогата на медиумите во развојот на демократијата и обврската на владите да ја почитуваат нивната слобода.

Оваа година, Светскиот ден на медиумите се одбележа под мотото „Новинарство без страв и наклонетост“, при што акцентот е на тоа дека независните медиуми, ослободени од сите видови притисоци, играат клучна улога во носењето на информирани одлуки и во обезбедувањето транспарентност и одговорност на институциите. Во услови кога пандемијата од COVID-19 го диктира темпото на живот, навремени, веродостојни информации и нивниот слободен тек се суштински во соочувањето, разбирањето и надминувањето на кризата. Професионалното, етичко и точно известување придонесува не само за превенција и справување со заразата, туку и за разобличување на дезинформациите и на лажните медицински совети кои би можеле да го загрозат здравјето. Токму затоа е неопходно да се овозможи слободен и еднаков пристап до информациите и да не се ограничува слободата на движење на новинарите.

Воедно, Агенцијата повторно апелираше дека е неопходно да се вложат максимални напори за обезбедување заштита и безбедност на медиумските работници при извршување на професионалните задачи.

**Соопштенија за јавност**

Агенцијата на 29 мај ги осуди заканите коишто беа упатени кон новинарската екипа на ТВ Клан во кумановско, и потсети дека ваквите појави претставуваат загрозување на слободата на информирање. Во повеќе наврати досега, Агенцијата реагираше дека безбедноста на медиумските работници во ниту еден момент не смее да биде загрозена и повторно апелираше да се остават новинарите непречено и достоинствено да ја вршат нивната општествено одговорна професија.

Во врска со навредите упатени кон новинарот на ТВ 24 Вести Мишко Иванов, на социјалната мрежа Facebook по завршување на двете интервјуа со лидерите на ВМРО-ДПМНЕ и СДСМ, Агенцијата на 7 мај апелираше да не се навредуваат новинарите и повторно повика да се почитува достоинството на новинарската професија и личното достоинство на медиумските професионалци. Воедно, Агенцијата потсети дека обезбедувањето услови за непречено работење на медиумските работници е неопходен предуслов за слободата на изразување и слободата на информирање.

**Надзори врз радиодифузери, ОЈЕКМ и печатени медиуми**

**Радиодифузери**

Врз сите 115 радиодифузери коишто емитувале радио и телевизиска програма во 2019 година, извршен е редовен административен надзор за обврската на надлежното регулаторно тело да му достават писмен извештај за спроведување на обврските утврдени во дозволата за радио или ТВ емитување, а особено за спроведувањето на програмскиот концепт. Надзорот покажа дека сите радиодифузери – 47 телевизии и 68 радиостаници, ја исполнија оваа законска обврска.

Вонреден административен надзор е извршен врз сите 116 радиодифузери коишто емитуваат радио и ТВ програма, за да се утврди дали некој радиодифузер извршил промена на сопственичката структура без претходно да ја извести Агенцијата и пред истата да биде одобрена од страна на регулаторното тело. При надзорот не е констатирано прекршување кај ниту еден радиодифузер.

По добиени претставки од физички лица за играниот серијал „Белата робинка“, врз програмата на ТВ Сител спроведен е вонреден програмски надзор за обврските за заштита на малолетната публика. Надзорот покажа дека пет премиерно емитувани епизоди и четири репризи од играниот серијал „Белата робинка“, емитувани на 6, 7, 8, 11 и 12 мај 2020 година, беа погрешно означени како програма од втора категорија (8+) и беа емитувани во несоодветни програмски термини. Според критериумите од Правилникот за заштита на малолетните лица, играниот серијал „Белата робинка“ требало да биде означен како програма од трета категорија, која не се препорачува за деца под 12 години, односно да биде емитуван само во периодот од 20:00 до 05:00 часот.

**Оператори на јавни електронски комуникациски мрежи**

Редовен програмски надзор е извршен врз кабелските оператори Македонски Телеком АД од Скопје, КАБЕЛ-Л-НЕТ од Струга и ТРАНШПЕД ТРЕЈД од Скопје, за обврските коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите. При надзорот не се констатирани прекршувања.

Врз операторот ТОТАЛ ТВ извршен е вонреден програмски надзор за обврските коишто се однесуваат на регистрација на програмски сервиси во Агенцијата. При надзорот не се констатирани прекршувања.

**Печатени медиуми**

Врз издавачот на магазинот „Портрет“, Антиќ Медиа од Скопје, извршен е вонреден административен надзор за обврската за објава на податоци за одговорното лице, уредништво, податоци за печатницата, датум на печатење како и број на печатени примероци. При надзорот на изданието бр.47 на магазинот „Портрет“, утврдено е дека издавачот во целост ја исполнил оваа законска обврска.

**Јавни опомени за радиодифузери**

Заради непочитување на законските одредби за заштита на малолетната публика, Советот на Агенцијата на 18-та седница одржана на 6 мај 2020 година, донесе решенија за изрекување мерка јавна опомена на ТВ Сител и ТВ Телма.

Мерка јавна опомена на ТВ Телма и беше изречена заради погрешна категоризација на играните филмови „Соба со пијано“ и „Три дена во септември“ и нивно емитување во несоодветни временски периоди од деноноќието.

За ТВ Сител, јавна опомена е изречена заради погрешна категоризација на седум хронолошки последователни епизоди од играниот серијал „Сестри“ и емитување на одредени премиерни изданија и сите репризи во погрешен временски период од деноноќието.

На двете телевизии им беше даден временски рок од 30 дена за законско усогласување на програмата.



**АГЕНЦИЈА ЗА АУДИО И АУДИОВИЗУЕЛНИ МЕДИУМСКИ УСЛУГИ**

 **РЕПУБЛИКА СЕВЕРНА МАКЕДОНИЈА**

**ул. Македонија бр. 38, 1000 Скопје**

**тел. (02) 3103400 факс: (02) 3103401**

**е-пошта:** **contact@avmu.mk** **веб страница:** [**www.avmu.mk**](http://www.avmu.mk)

 